Geliefde skrywer van ‘The Message’ oorledeEugene H. Peterson. Foto: Wikipedia Eugene H. Peterson, die Amerikaanse skrywer van die gewilde Bybelvertaling The Message, is Maandag in die ouderdom van 85 jaar oorlede. Peterson het The Message: The Bible in Contemporary Language uit die oorspronklike tale in idiomatiese taal oorgesit en dit van 1993 tot 2002 stuksgewys uitgegee. Van die volledige Engelse weergawe is reeds meer as 20 miljoen eksemplare verkoop, berig Christianity Today. “Tydens sy laaste dae was dit duidelik dat hy die dun en gewyde ruimte tussen die aarde en die hemel betree het,” het sy familie in die ŉ verklaring gesê. “Ons het gehoor hoe hy met mense gesels wat ons net kan aanvaar hom in die paradys verwelkom het,” berig Religion News. Peterson was 29 jaar lank predikant van die Presbiteriaanse Kerk Christ Our Kind in Bel Air, Maryland in die VSA, terwyl hy meer as 30 boeke geskryf en veel gedoen het om predikante te ontwikkel. Die geliefde predikant is op 9 Oktober in die hospitaal opgeneem waar hy vir longontsteking behandel is en goed op antibiotikum gereageer het, het Crosswalk.com berig. Daarna is hy na ŉ hospies oorgeplaas. In ŉ onderhoud verlede jaar met Jonathan Merritt van Religion News Service het Peterson gesê hy is nie bang vir die dood nie. “Ek dink nie dis iets om te vrees nie. Ek het geen benul hoe alles sal verloop nie. Maar ek is nie bang nie. Dit kan ek jou verseker. “Ek was al by baie mense wat sterwend was. Ek dink dit was van die beste gesprekke wat ek ooit gehad het.” Meer as 20 miljoen eksemplare van The Message is sedert 2002 verkoop. Peterson is gebore in East Stanwood in die Amerikaanse deelstaat Washington en het grootgeword in Kalispell, Montana. Sy B.A. in filosofie het hy verwerf aan die Seattle Pacific-universiteit, sy S.T.B. aan die New Yorkse Teologiese Seminarium en sy M.A. in Semitiese tale aan die Johns Hopkins-universiteit. Met die jare is daar ook talle eredoktorsgrade aan hom toegeken. In 1962 was hy een van die stigters van die Presbiteriaanse Kerk Christ Our Kind, waar hy amper 30 jaar lank gedien het tot sy aftrede in 1991. Daarna was hy van 1993 tot 1998 professor in spirituele teologie aan die Regent-kollege in Vancouver, Brits-Columbië. Al het sommige teoloë The Message gekritiseer, het miljoene mense dit gelees omdat dit die Woord vir hulle toeganklik gemaak het. Dit was dan ook Peterson se oogmerk: Om die Bybel verstaanbaar vir moderne lesers te maak Vanweë die gewildheid van The Message het Stephan Joubert besluit om die Nuwe Testament in soortgelyke idiomatiese styl in Afrikaans oor te vertel. Dié werk is in 2002 as Die Boodskap gepubliseer. Met Jan van der Walt se hulp is die Ou Testament in 2006 saam met verbeterings aan die Nuwe Testament uitgegee. ’n Voorbeeld van die verstaanbare taal van The Message en Die Boodskap is die bekende Johannes 1:1-2: Die Woord, deur wie ons God leer ken, was reg aan die begin reeds daar. Die Woord was by God en die Woord was God. Voor enigiets nog gemaak was, was Jesus al by God. Hy het alles in die skepping gemaak. Niks het op ’n ander manier ontstaan nie. Hy het alles gemaak.* * Skrifaanhaling is geneem uit Die Boodskap © 2002. Gebruik met toestemming van Christelike Uitgewersmaatskappy, Posbus 1599, Vereeniging, 1930. Alle regte voorbehou.